Otpornost na bol - u genima? (23/2/03) - 2003-02-23
Prag tolerancije prema boli ovisi o genu koji regulira proizvodnju "prirodnih lijekova za bol" u organizmu
Svatko od nas na bol reagira drugačije – ono što je nekome blaga glavobolja, drugome je razorna migrena. No, sada znamo i zašto. Znanstvenici su utvrdili da stoici bolje podnose bol zahvaljujući svojoj genetici. Istraživanje koje su proveli neurolozi sveučilišta Michigan pokazalo je da prag tolerancije prema bolu ovisi, barem djelomično, o genu koji regulira proizvodnju prirodnih “lijekova za bol”, odnosno endorfina, u organizmu. Spomenuti gen proizvodi enzim nazvan “COMT”, koji metabolizira dopamin, spoj koji prenosi signale između moždanih stanica. Svatko od nas ima dvije kopije tog gena, naslijeđene od roditelja. Međutim, te se kopije mogu razlikovati u jednoj jedinoj aminokiselini. Gen koji sadržava aminokiselinu metionin manje je aktivan od gena koji sadržava aminokiselinu valin. Istraživanje, koje su proveli stručnjaci sveučilišta Michigan na 29 zdravih mladih osoba, kod kojih je umjetnim putem izazvan bol, pokazalo je da osobe koje imaju dvije kopije gena s aminokiselinom valin mogu podnijeti znatno jači bol od onih sa samo jednom ili čak nijednom kopijom takvog gena. Skeniranje mozga pokazalo je, naime, da takve osobe proizvode znatno više endorfina, koji ublažavaju bol. Međutim, otpornost na bol ne ovisi samo o genetici. Primjerice, istraživanja su također pokazala da žene bolje toleriraju bol u dijelu menstrualnog ciklusa u kojem proizvode najviše estrogena. Znanstvenici stoga upozoravaju da metode za tretiranje bola treba prilagoditi potrebama pojedinog pacijenta.